CELEX: 62012TN0279
Language: fi
Date: 2012-06-25 00:00:00
Title: Asia T-279/12: Kanne 25.6.2012 — S.I.C.O.M. v. komissio

11.8.2012   
            
            
               FI
            
            
               Euroopan unionin virallinen lehti
            
            
               C 243/32
            
         Kanne 25.6.2012 — S.I.C.O.M. v. komissio
   (Asia T-279/12)
   2012/C 243/56
   Oikeudenkäyntikieli: italia
   
      Asianosaiset
   
   
      Kantaja: S.I.C.O.M. Srl — Società industriale per il confezionamento degli olii meridionale (Cercola, Italia) (edustaja: avvocato R. Manzi)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               vahvistamaan, että selvitystilassa olevalla S.I.C.O.M. Srl:lla on komissiolta 24 338,10 euron suuruinen saatava, jolle on laskettava komission asetuksen N:o 2519/1997 18 artiklan 7 kohdassa säädetty viivästyskorko ja joka on arvioitava uudelleen, tai että sillä on tältä saatava, jonka määrän arvoisa yleinen tuomioistuin vahvistaa harkintansa mukaan, ja velvoittamaan komission maksamaan näin vahvistetut määrät
            
         
               —
            
            
               velvoittamaan komission näin ollen korvaamaan asiasta aiheutuneet kulut, maksut ja palkkiot arvonlisäveroineen, asianajajien sosiaaliturvakassaan suoritettavine maksuineen, ja maksamaan kiinteämääräisen, 12,5 prosentin suuruisen korvauksen.
            
         
      Oikeudelliset perusteet ja pääasialliset perustelut
   
   Tämän asian kantaja, joka voitti kasviöljyn toimittamisesta elintarvikeapuna 2.4.2001 annetun komission asetuksen (EY) N:o 664/2001 (EYVL L 93, s. 3) puitteissa päätetyn tarjouskilpailun nro 35, joka koski 500 tonnin suuruisen jalostetun, 5 litran vetoisiin peltitölkkeihin pakatun rapsiöljyerän toimittamista vapaasti Guineassa sijaitsevan Tombo PAM Warehousen liikkeisiin, riitauttaa se seikan, että komissio suoritti maksusta pidätyksiä soveltamalla viivästyneenä toimitettujen tavaroiden osalta seuraamusmaksua vielä lisäseuraamusta toimittamatta jääneiden tavaroiden osalta.
   Kanteensa tueksi kantaja vetoaa seuraaviin kanneperusteisiin.
   
               1)
            
            
               Se huomauttaa toimittamatta jääneiden tavaroiden osalta sovelletusta seuraamusmaksusta, että todellisuudessa toimitetun tavaran määrä oli 498,819 tonnia eli 1,435 tonnia vähemmän kuin tarjouskilpailuilmoituksessa määrättiin. Kantaja vetoaa tässä suhteessa neuvoston asetuksen (EY) N:o 1296/96 yleisistä yksityiskohtaisista säännöistä yhteisön elintarvikeapuna toimitettavien tuotteiden hankinnasta 16.12.1997 annetun komission asetuksen (EY) N:o 2519/97 (EYVL L 346, s. 23) 17 artiklassa säädettyyn 1 prosentin vaihteluväliin. Kyseisen asetuksen 15 artiklan osalta kantaja täsmentää, että nyt esillä olevassa asiassa on kiistatonta, että saajalle toimitettiin tosiasiallisesti 498,819 tonnia tavaraa, kuten toimitustodistuksesta ilmenee, eikä sen syyksi näin ollen voida lukea sitä, että tavara on mahdollisesti tämän jälkeen syystä tai toisesta vähentynyt.
            
         
               2)
            
            
               Kantaja väittää, että tavaran toimituksen viivästyminen johtui ylivoimaisesta esteestä, joka oli aiheutunut siitä, että Napolin lastaussataman läheisyydessä toimitettuihin toimenpiteisiin osallistunut moottorialus oli myöhästynyt, ja näin ollen se vetoaa asetuksen N:o 2519/97 14 artiklan 15 kohdassa säädettyyn määräajan pidentämiseen 30 päivällä. Kantaja vetoaa tältä osin myöskin kyseisen asetuksen 22 artiklan 4 kohtaan ja 25 artiklaan.